রেঙ্গুনে বসবাসরত একজন বিদেশি ব্যবসায়ী নাম প্রকাশ না করার শর্তে এ তথ্য জানিয়েছেন। তিনি বলেন, অন্যান্য সময়ে রোহিঙ্গাদের ওপর নির্যাতনের ঘটনায় মসজিদের সীমিত পরিসরে হলেও মুসলমানরা তাদের জন্য দোয়া করতেন। এবার তেমন কিছুই নেই। রেঙ্গুন ও মান্দালয়ের পরিস্থিতি দৃশ্যত শান্ত ও স্বাভাবিক। কিন্তু এই দুই প্রধান শহরসহ অন্যান্য এলাকায় বসবাসরত মুসলমানরা আতঙ্কের মধ্যে দিন কাটাচ্ছেন। পরিস্থিতি এতটা গুমোট যে, রেঙ্গুনের মুসলমানরা ভয়ে অন্যান্য সময়ের মতো দলবেঁধে সন্ধ্যাকালীন আড্ডা পর্যন্ত দিচ্ছেন না। রেঙ্গুনের চেয়েও বেশি আতঙ্কের মধ্যে রয়েছেন মান্দালয়ের মুসলমানরা। কারণ অতীতে বিভিন্ন সময়ে সেখানে মুসলমানরা হামলার শিকার হয়েছেন।